Govor drži Vučić Aleksandre

U kongresnom centru skrovitome,

Šumicama, podno Beograda.

Svu gospodu pred sebe sjednuo,

Svu gospodu, ali i gospođe,

Pa uzima zlatna mikrofona

I besjedi svoj gospodi srpskoj:

„Kog` ću ovdje prvog pomenuti

I kome ću čašom nazdraviti,

Čašom vode s govorničkog pulta?

Ako ću je napit` po junaštvu,

Napiću je Babiću Zoranu –

Sramota je takome junaku

Džilitnut` se, ne pogodit` cilja,

Mješt` Sopota, Brijume pohodit`,

Vazduplohov tamo prizemljiti.

Ako ću je napit` po pameti,

Napiću je mom Vučićeviću,

Čijoj glavi daska nedostaje,

Te on dasku navr` glave tura.

Tako odma` svima poručuje

Šta je čudo medijskog nastupa.

Ako ću je napit` po ljepoti,

Napiću je Gojkovićki Maji,

Jer mi njene sve šanel torbice,

Zaklanjaju sirotinju raju.

Raja nam je siva i musava,

A ponekad zna se i pobunit`,

Derati se meni pod prozore,

Ometati unutrašnjeg mira!

Ako ću je napit` po gospodstvu,

Napiću je Šarčević-ministru,

Što zalupi vrata kabineta

Svoj žgadiji školskoj po Srbiji.

Davor, Šaro, davor dobro moje,

Jer, bre, s tobom daleko stigosmo!

Ako ću je napit` po visini,

Napiću je Vesiću Goranu,

Jer dovede gradu Beogradu,

Sinje more od otpadne vode!

Niko nikad od kamenog doba,

Nije more od toga pravio!“

Poniknula sva srpska elita.

Sem komarca kog` Vesić promaši,

Zvuk tišine Šumicama vlada.

Al` se brzo aplauz prolomi,

Jer svi znaju podić` gospodaru,

Pak govore tiho podanički:

„Care Aco, vebersko koljeno,

Mi nevjera nikad nismo bili,

Gonićemo protivnike Tvoje,

Od kol`jevke do Novoga groblja,

Vezivat` im ruke naopako,

Svi ćemo ih biti i mučiti,

Štanglama im razbijati glave,

U tom poslu složni ćemo biti!“

Sluša Vučić svu svoju elitu,

Ne vjeruje nikome ni r`ječi,

Pa nastavi dalje ih plašiti:

„Besjedite glasno kako volim,

Al` ja čujem govor unutrašnji,

Poligraf mi damarima javlja.

Nikome ja ništa ne vjerujem,

Jer svi ste se priklonili carstvu,

Samo zato što ja sada vladam!

Zato odoh crnom Sarapinu,

U Pinkove bezbjednosne dvore,

Da objasnim sirotinji raji,

Da sam dov`jek jedan i jedini.“

Peščanik.net, 27.06.2019.

Srodni linkovi:

Srđan Milošević – Elitni režim

Ljubodrag Stojadinović – Vučić: anatomija prezira

Rastislav Dinić – Dobro došli u trampovsku Srbiju

Filozofski fakultet – Protiv diskreditacije profesora Radonjića

The following two tabs change content below.

Biografija

Latest Posts